Előterjesztés Zalakaros Város Önkormányzat Képviselő-testülete 2023. szeptember 26-i ülésére

Tárgy:	A helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosítása a kaszálásra kötelezhetők körének pontosítása miatt
	[a bizottsági ülésen elhangzottak alapján kiegészítve] 

Készítette: 	Horváth Attila jegyző
		Torma László aljegyző


Tisztelt Képviselő-testület!

Zalakaros Város Önkormányzata Képviselő-testületének (a továbbiakban: Képviselő-testület) a közösségi együttélés alapvető szabályairól és ezek elmulasztásának jogkövetkezményeiről szóló 26/2013. (IX.13.) önkormányzati rendelete (a továbbiakban: Ör1.) a gazos ingatlanokkal kapcsolatos kötelezettségek megszegőinek szankcionálását írja elő, az elsőfokú hatáskört a jegyzőhöz telepítve:
8. § 	(1) Aki a helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet 3. §-ban megfogalmazott kötelezettségeit megszegi, százötvenezer forintig terjedő közigazgatási bírsággal sújtható.
10. § 	(1) Az e rendeletben meghatározott közigazgatási bírság kiszabásával kapcsolatos ügyekben átruházott hatáskörben a jegyző jár el.

A település turisztikai vonzerejének megtartása érdekében és a lakosságra gyakorolt egészségügyi hatása miatt a gazos ingatlannal kapcsolatos hatáskör aktív gyakorlása a Képviselő-testület többször kifejezett elvárása a Zalakarosi Közös Önkormányzati Hivatal felé. A hatáskör címzettje e munkája során az önkormányzati normákat érintő anomáliákat tárt fel, melyet Magyarország helyi önkormányzatairól szóló 2011. évi CLXXXIX. törvény 81. § (3) bekezdésének e) pontja alapján – „törvényesség őre” feladatkörében – jelen előterjesztéssel a Képviselő-testület elé kíván terjeszteni, megoldási javaslattal kiegészítve, az alábbiak szerint.
 
A Képviselő-testület a helyi környezet védelméről és a közterületek tisztántartásáról szóló 19/2014. (VI.21.) önkormányzati rendeletében (a továbbiakban: Ör2.) az alábbiak szerint állapította meg a köztisztasággal kapcsolatos kötelezettségekkel kapcsolatos személyek körét: 
1. § 	(4) Az egyes ingatlanok tisztántartásáról az ingatlan tulajdonosának, használójának (haszonélvezőjének, másnak a használatában lévő ingatlanok tisztántartásáról pedig a használati jog-gal rendelkező bérlőnek) kell gondoskodni.

Az ingatlantulajdonos feladatai
3. § 	(1) Az ingatlanhasználó köztisztasággal kapcsolatos kötelezettségei során köteles gondoskodni:
a) az ingatlan aktuális növényápolásával, tisztántartásával és karbantartásával kapcsolatos feladatainak elvégzéséről, így különösen az ingatlan folyamatos gyommentesítéséről, az ingatlanon növő fű folyamatos kaszálásáról […],

A gazos ingatlanokkal kapcsolatos eljárásainkban a fenti szabályok alapozzák meg a közigazgatási bírsággal sújtható személyek körét. Az Ör1. és Ör2. idézett normaszövege olyan ellentmondásokat tartalmaz, melyek miatt a bírsággal sújtható személyek köre vagy nem egyértelmű vagy életszerűtlensége miatt logikailag ellentmondó, következésképpen a Képviselő-testület mint a másodfokú hatáskört gyakorló önkormányzati hatóság jegyzői határozatot helybehagyó döntése utáni bírósági szakaszban nem tudja megvédeni álláspontját. (Pervesztessége esetén pedig a bírói eljárás díját, a közlekedéssel kapcsolatos és egyéb költségeket, a felperes ügyvédi munkadíját a vesztes alperesnek kell megfizetnie.) 

I.

Az Ör2. 1. § (4) bekezdése az ingatlan tisztántartására kötelezett személyként az ingatlan tulajdonosát és használóját nevesíti, egyúttal az ingatlant használók köréről – zárójelben megfogalmazott módon – értelmezést is ad: ilyennek minősül a haszonélvező, továbbá a használati joggal rendelkező bérlő. A hivatkozott mondatban a tulajdonos és használó felsorolása között vessző van, tehát a jogalkotó egyértelműen ÉS értelemben (konjunktív feltételként) állapítja meg a két csoportot, nem pedig vagylagosan.

Az Ör2. szövegéből tehát az következik, hogy ha az ingatlannak egyszerre van tulajdonosa és használója is (pl. özvegyi jog jogosultja), a kaszálás elmulasztása esetén mindkét kört szankcionálni kell, amely viszont a Polgári Törvénykönyvről szóló 2013. évi V. törvény (a továbbiakban: Ptk.) alábbi szabályaival ellentétes:
5:147. § [A haszonélvezeti jog tartalma]
	(1) Haszonélvezeti jogánál fogva a jogosult a más személy tulajdonában álló dolgot birtokában tarthatja, használhatja, hasznosíthatja és hasznait szedheti.
	(2) Ha a haszonélvezeti jog egyidejűleg több haszonélvezőt illet meg, a birtoklás, a használat 	és a hasznok szedésének jogára a közös tulajdon szabályait kell megfelelően alkalmazni.  
5:152. § [A tulajdonos jogai a haszonélvezet fennállása alatt]
	(5) A haszonélvezeti jog fennállása alatt a tulajdonos a birtoklás, a használat és a hasznok 	szedésének jogát annyiban gyakorolhatja, amennyiben a haszonélvező e jogokkal nem él.

A Ptk. egyértelműen megállapítja, hogy a vagyoni értékű joghoz mint más tulajdonának kizárólagos használatára jogosító joghoz képest alárendelt helyzetű a tulajdonjog, hiszen a használati jog jogosultjának engedélye nélkül a tulajdonos semmilyen tevékenységet nem végezhet, következésképpen kaszálást sem. 

Az Ör2. e szempontot nem veszi figyelembe. Az alárendelt jogi helyzetben lévő tulajdonos számára is úgy írja elő a kaszálási kötelezettséget, hogy annak teljesítésére – jog általi felhatalmazással – nincs is lehetősége. Nyilván a vagyoni jog jogosultja és a tulajdonos (pl. túlélő szülő/nagyszülő – gyermek/unoka) közötti jó személyes kapcsolat esetén ez az anomália a gyakorlatban nem ütközik ki, de kötelezést, különösen közigazgatási bírságot erre nem lehet alapítani. Ha az Ör.2 vizsgálatát a Kúria elvégzi, és hatályon kívül helyezi annak Ptk-ba ütköző szabályozását, az erre alapozott döntéseinket reparálni kell.  

II.

Az Ör2. 3. §-ának alcíme és a 3. § (1) bekezdésének szövege önellentmondásos. Az alcím ugyanis az ingatlantulajdonos feladatait kívánja szabályozni, de a rendelkezés az e fogalomtól megkülönböztetett ingatlanhasználót kötelezi a köztisztasággal kapcsolatos feladatokról való gondoskodásra. 

Mivel az ingatlan használóját az Ör2. 1. § (4) bekezdése egyértelműen elválasztja az ingatlan tulajdonosától, mindkettőt együttesen kötelezve a tisztántartásra, a 3. § (1) bekezdése viszont ezzel ellentétesen kizárólag az ingatlan használóját kötelezi kaszálni, ez utóbbi szabály korlátozása szerint az ingatlan tulajdonosát nem is lehet kaszálásra felszólítani vagy amiatt bírságolni. Nyilván nem ez volt az önkormányzati jogalkotó célja az olyan jogesetekben, amikor nincs is vagyoni értékű jog bejegyzés az ingatlan tulajdoni lapján. 

III.

Az Ör1. az Ör.2 3. § (1) bekezdésére hivatkozva állapítja meg a szankcionálható személyek körét, amely egyértelműen csak és kizárólag az ingatlanhasználó, azaz a haszonélvező és a használati joggal rendelkező bérlő. 

Ez utóbbi fogalom ugyancsak értelmezhetetlen, mert akinek használati joga van egy ingatlanra, annak nincs oka azt bérelni. A használati jog a Ptk. erejénél fogva magában foglalja a birtoklás jogát és a hasznok szedésének jogát is.

A földek használatáról, valamint a földhasználókról vezetett hatósági nyilvántartásba jogosultként bejegyzett személy számára a tulajdonossal és a vagyoni értékű jog jogosítottjával szemben elsődleges tisztántartási körtelezettséget kell megállapítani, ugyanis a földhasználati szerződés ugyancsak elzárja e két csoportot az ingatlannal való tényleges rendelkezés lehetőségétől. A földhasználókról az eljáró hatóság közhiteles adatokkal rendelkezik, ezért azok köre tényállási elemként az eljárás során egyszerűen feltárható.

A tulajdonosi megállapodást semmilyen nyilvántartás nem tartalmazza, ezért annak ténye csak az ügyfelek által benyújtott módon és időben kerül az eljáró hatóság tudomására. Ez bármikor megtörténhet, akár a fellebbezések során is. Egyben azt is jelenti, hogy az eljáró hatóságnak külön adminisztratív terhelést nem jelent. 

Rendeletben való rögzítése azért fontos, mert ilye szabályozás nélkül semmilyen tulajdonosi megállapodást nem lehetne figyelembe venni az eljárás során, amiatt mert az Ör.2. 1. § (4) bekezdése értelmében valamennyi tulajdonost vagy valamennyi vagyoni értékű jog jogosultját szankcionálni kellene. Azt is, aki tényleges és életvitelszerű távolléte vagy egyéb körülmények miatt (pl. külföldi munkavállalása, országon belüli távoli lakhelye, idősotthoni elhelyezése, megromlott egészségi állapota) nem képes a tulajdonával / vagyoni értékű jogával együtt járó kötelezettség teljesítésére. Az előterjesztő a méltányos szabályozás érdekében javasolja e normaszöveg beépítését.        

A tulajdonos → vagyoni értékű jog jogosítottja → földhasználó kötelezett hierarchikus megkülönböztetése abból a szempontból is fontos, hogy az Ör.2. ne generáljon bírósági pereket a földhasználó és a tulajdonos között: pl. ha hiányában a földhasználó mulasztása miatt a tulajdonost kell bírságolnia a hatóságnak, az bírósági úton hárítható át a földhasználóra.    

*

A fenti szabályozási anomáliák megoldásaként az Ör.2 alábbi szövegezését javaslom:
[bookmark: _Hlk143979211]1. § 	(4) Az ingatlan tisztántartásáról az ingatlan tulajdonosának kell gondoskodni. Több tulajdonos esetén a kötelezettség valamennyi tulajdonost terheli. Amennyiben az ingatlant ingatlan-nyilvántartásba bejegyzett vagyoni értékű jog terheli, az annak gyakorlására jogosultat terheli a tisztántartási kötelezettség. (A tulajdonos, a vagyoni értékű jog jogosítottja a továbbiakban együtt: tulajdonos).
	(5) Valamennyi tulajdonos által írásban megkötött és az önkormányzati hatósági jogkör gyakorlójához benyújtott megállapodásban a tulajdonosok a tisztántartási kötelezettséggel egy tulajdonost is felruházhatnak. 
	(6) A földek használatáról, valamint a földhasználókról vezetett közhiteles hatósági nyilvántartásba jogosultként bejegyzett személy a (4)-(5) bekezdésben foglaltakat megelőzve kizárólagosan felelős az ingatlan tisztántartásáért. 
3. § 	(1) A tulajdonos köztisztasággal kapcsolatos kötelezettségei során köteles gondoskodni: […]

[Kiegészítés]

A képviselő-testület szándéka szerinti szigorú és a korábbi gyakorlatnál magasabb összegű közigazgatási bírság alkalmazása miatt vélelmezhetően megnő a gyakorisága a másodfokú eljárásoknak, továbbá nő az esélye a bírósági keresetindításnak. E körülményre tekintettel az előterjesztő felhívja az önkormányzati jogalkotó figyelmét, hogy az előterjesztett rendeletmódosító szöveg a Ptk-val való összhangon alapul, azt kívánja megteremteni. Más szövegverzió esetén a módosítás nem korrigálja a jegyző által feltárt jogsértést. 

Ha a bíróság a kereset következtében észleli egy önkormányzati rendelet jogsértő jellegét, eljárását felfüggeszti és az önkormányzati rendeletet a Kúriához felülvizsgálatra felterjeszti. Törvénysértő rendeleti szabályozást megállapító kúriai döntés esetén az önkormányzati rendeletet hatályon kívül helyezi, és annak időbeli hatályát megállapító rendelkezéseitől függő időbeliségen belül valamennyi közigazgatási bírságot kiszabó döntés elveszíti a jogalapját, tehát jogsértővé válik, melyet reparálni kell. A jogalapjukat vesztett bírságokat kérelemre vagy hivatalból vissza kell fizetni, visszamenőleges hatályú hatályon kívül helyezés esetén akár több évre visszamenőleg is. Ezen túlmenően az alperes másodfokú önkormányzati hatóság (a képviselő-testület) – pervesztes is lesz a konkrét perben, melynek anyagi konzekvenciáját ugyancsak vállalnia kell.

[bookmark: _Hlk137204874]	
Zalakaros, 2023. szeptember 15.
ph.

								 	Horváth Attila 
								     	      jegyző

*

Előzetes hatásvizsgálat

a helyi környezet védelméről és a közterületek tisztántartásáról szóló 19/2014. (VI.21.)  önkormányzati rendelet módosításához

A jogalkotásról szóló 2010. évi CXXX. törvény 17.§ (1) bekezdése alapján az előzetes hatásvizsgálattal a jogszabály előkészítője felméri a jogszabály változás előzetes következményeit. E törvény 17. § (2) bekezdése alapján az előzetes hatásvizsgálat keretében az alábbi tényezők vizsgálata szükséges: 

Társadalmi-gazdasági hatása: 
A gazos ingatlanok kaszálására kötelezettek körének pontos szabályozása a Polgári Törvénykönyvről szóló 2013. évi V. törvénnyel (a továbbiakban: Ptk.) való összhang megteremtése útján növeli a jogbiztonságot: a kötelezés végrehajtására jogosultsággal nem rendelkező személyek kikerülnek az ügyféli körből.  

Környezeti, egészségi körülmények: 
Az önkormányzati hatósági jogkörben való eljárások jogszerűsége esetén a döntések hatékonyabban elérhetik a kívánt célt, kisebb az esélye a fellebbezéseknek és a bírósági keresetindításoknak. 

Adminisztratív terheket befolyásoló hatása: 
A járási hivatalok által vezetett, az ingatlan-nyilvántartás adataira épülő, de attól elkülönülő önálló és a földek használatáról, valamint a földhasználókról vezetett közhiteles hatósági nyilvántartásból (földhasználati nyilvántartás) helyben előállítható adatot kell kérni valamennyi ingatlan esetében.  

Egyéb hatása: Nincs.

A rendelet megalkotásának szükségessége: 
Az önkormányzati rendelet jelenleg nincs összhangban a Ptk-val. 

A rendelet megalkotása elmaradása esetén várható következmények: 
A Kúria önkormányzati rendeletet hatályon kívül helyező döntése esetén visszafizetési kötelezettség is beállhat. 

A rendelet alkalmazásához szükséges feltételek:
A rendelet a meglévő szervezeti, személyi, tárgyi és pénzügyi feltételekkel alkalmazható, további feltételek biztosítását nem igényli, a szükséges feltételek rendelkezésre állnak.


Zalakaros, 2023. szeptember 15.

							      		            Horváth Attila											    jegyző

*

Zalakaros Város Önkormányzata Képviselőtestülete
…/2023. (…...) önkormányzati rendelete
a helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosításáról

Zalakaros Város Önkormányzata Képviselőtestülete az Alaptörvény 32. cikk (1) bekezdésének a) pontjában kapott felhatalmazás alapján, továbbá a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 11. pontjában és a környezet védelmének általános szabályairól szóló 1995. évi LIII. törvény 46. § (1) bekezdés c) pontjában meghatározott feladatkörében eljárva az alábbi rendeletet alkotja.

1. §
(1) A helyi környezet védelméről és a közterületek tisztántartásáról szóló 19/2014. (VI. 21.) önkormányzati rendelet 1. § (4) bekezdése helyébe a következő rendelkezés lép:
„(4) Az ingatlan tisztántartásáról az ingatlan tulajdonosának kell gondoskodni. Több tulajdonos esetén a kötelezettség valamennyi tulajdonost terheli. Amennyiben az ingatlant ingatlan-nyilvántartásba bejegyzett vagyoni értékű jog terheli, az annak gyakorlására jogosultat terheli a tisztántartási kötelezettség. (A tulajdonos, a vagyoni értékű jog jogosítottja a továbbiakban együtt: tulajdonos).”

(2) A helyi környezet védelméről és a közterületek tisztántartásáról szóló 19/2014. (VI. 21.) önkormányzati rendelet 1. §-a a következő (5) és (6) bekezdéssel egészül ki:
„(5) Valamennyi tulajdonos által írásban megkötött és az önkormányzati hatósági jogkör gyakorlójához benyújtott megállapodásban a tulajdonosok a tisztántartási kötelezettséggel egy tulajdonost is felruházhatnak.”

(6) A földek használatáról, valamint a földhasználókról vezetett közhiteles hatósági nyilvántartásba jogosultként bejegyzett személy a (4)-(5) bekezdésben foglaltakat megelőzve kizárólagosan felelős az ingatlan tisztántartásáért.”

2. §

A helyi környezet védelméről és a közterületek tisztántartásáról szóló 19/2014. (VI. 21.) önkormányzati rendelet 3. § (1) bekezdés nyitó szövegrészében az „Az ingatlanhasználó” szövegrész helyébe az „A tulajdonos” szöveg lép.

3. §

Ez a rendelet a kihirdetését követő napon lép hatályba.

*

Indokolás 
a helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosításához

Általános indokolás

Az Alaptörvény XXI. cikke szerint Magyarország elismeri és érvényesíti valamennyi állampolgára jogát az egészséges környezethez. Az egészséges környezet fenntartása érdekében, aki a környezetben kárt okoz, annak kötelessége azt helyreállítani, vagy ha neki nem áll módjában, akkor a helyreállítás költségeit fedezni. A rendeletmódosítás a kaszálásra kötelezettek körét kívánja pontosítani a Polgári Törvénykönyvről szóló 2013. évi V. törvénnyel (a továbbiakban: Ptk.) való összhangját megteremteni.   

Részletes indokolás

1.§-hoz

Az ingatlan tisztántartásának kötelezettségét a módosítás fő szabályként a tulajdonoshoz, több tulajdonos esetén valamennyi tulajdonoshoz telepíti. Figyelembe veszi, hogy több tulajdonos esetén nem határolható el az osztatlan közös tulajdonon belüli kaszálási kötelezettség fizikai határa, ezért kaszálatlanság esetén valamennyi tulajdonos személyes felelősségét állapítja meg az önkormányzati rendeletben előírt kötelezettség elmulasztása esetén.

A Ptk. 5:152. § (5) bekezdésének azon szabálya alapján, hogy a haszonélvezeti jog primátussal bír a tulajdonjoggal szemben, ingatlan-nyilvántartásba bejegyzett vagyoni értékű jog esetén a kaszálási kötelezettség e jog gyakorlójáé. Az egészségi állapot, a személyes kapcsolatok, a használat tényleges gyakorlata alapján a módosítás lehetőséget biztosít a tulajdonosnak minősülő személyek e szabályoktól eltérő megállapodásának megkötésére is.  

A járási hivatalok által vezetett, az ingatlan-nyilvántartás adataira épülő, de attól elkülönülő önálló és a földek használatáról, valamint a földhasználókról vezetett közhiteles hatósági nyilvántartás (földhasználati nyilvántartás) szerinti használati jogcím jogosultja a tulajdonosnak minősülő személyeket megelőzve kizárólagosan felel az önkormányzati rendeletben előírt kötelezettség teljesítéséért.
	
2. §-hoz

A módosítás feloldja a módosított alaprendelet 3. §-ának alcíme és az (1) bekezdésének ellentmondását.

3. §-hoz

Hatályba léptető rendelkezést tartalmaz.

